Meneer die president, gee ASSEBLIEF ons Stem terug - Dr. Danie Langner - N. P. van Wyk Louw-sentrum
President Ramaphosa se stelling in die parlement op 24 Mei 2108, dat "Die Stem" nie 'n simbool van Afrikaneridentiteit is nie, maar 'n "simbool van diskriminasie, verdrukking en ellende" roep om 'n antwoord.
Dit kan nie ontken word dat die bodem waaruit "Die Stem" ontstaan het Afrikaners identiteit gevorm het nie. Toe die woorde van "Die Stem" op die wintersaand van 31 Mei 1918 uit die digpen van Langenhoven gevloei het, het hy met die heroïese gedig aan Afrikaners wat besig was om op te staan uit die ashope van die Anglo-Boereoorlog; wat verwond en verdeel was na die Rebellie; wat kultureel minderwaardig teenoor die meerderwaardigheid van Britse imperialisme gevoel het, 'n nuwe Stem gegee.
Met die gedig het Langenhoven bevestig Afrikaners hoort hier. Ons is van Afrika.
Met die gedig het Langenhoven Afrikaners herinner aan die grootse vryheidsdaad uit hulle verlede toe hulle met die kreun van ossewa teen Britse kolonialisme opgestaan het.
"Poësie" word deur NP van Wyk Louw beskryf as "'n knooppunt van vele kragte, die roerlose punt tussen vele spannings: van tydsgebeure en tydeloosheid, van intellek en drif, van eensaamheid en werking na buite, van 'n absolute skoonheid en die stof van die daaglikse taal; so dan is dit die knooppunt van 'n eie persoonlikheid se strewe en 'n volk se bestaan."
Juis omdat "Die Stem" deel van ons kultuurhistoriese identiteit en erfenis is, mag Afrikaners nie op 'n arrogante of onverskillige wyse ons doof hou vir die President se waarskuwing dat "Die Stem" steeds vir baie landgenote 'n simbool van "diskriminasie, verdrukking en ellende" is nie. Ons kan maar net dink hoe Afrikaners in 1918 gevoel het oor "God save the Queen" en "Rule Brittania".
Die FAK se versoek is gesetel in die oortuiging dat 'n voorspoedige, regverdige en vreedsame Suid-Afrika steeds moontlik is as daar 'n gees van wedersydse respek en skeppende samewerking tussen al die gemeenskappe van ons land, tot voordeel van almal is. Tot op 11 Junie 1957 het die outeursreg van "Die Stem van Suid-Afrika" aan die FAK as koördinerende kultuurorganisasie behoort. Daarna is die outeursreg oorgedra aan die Suid-Afrikaanse regering. Deur die outeursreg van die volledige Stem aan die FAK terug te skenk, bevestig u op 'n simboliese wyse die status van "Die Stem" as 'n Afrikaner-kultuurlied.
So simboliese daad van staatmanskap het geen impak op die kopiereg van die Nasionale Lied of die plek van "Die Stem" se paar reëls daarin nie.